
VILNIAUS MIESTO SAVIVALDYBĖS
TARYBA
SPRENDIMAS
DĖL VIETINĖS RINKLIAVOS UŽ NAUDOJIMĄSI TARYBOS NUSTATYTOMIS MOKAMOMIS VIETOMIS AUTOMOBILIAMS STATYTI  NUOSTATŲ TVIRTINIMO
2011 m. liepos 13 d. Nr. 1-127

Vilnius
 Vadovaudamasi Lietuvos Respublikos vietos savivaldos įstatymo 6 straipsnio 2 punktu 
ir Lietuvos Respublikos rinkliavų įstatymo 11 straipsnio 1 dalies 6 punktu, Vilniaus miesto savivaldybės taryba   n u s p r e n d ž i a:
1. Patvirtinti Vietinės rinkliavos už naudojimąsi Tarybos nustatytomis mokamomis vietomis automobiliams statyti nuostatus (pridedama). 

2. Pavesti Administracijos direktoriui iki 2011 m. rugpjūčio 14 d. patvirtinti: 

2.1. Mokamų automobilių stovėjimo vietų rezervavimo tvarką; 

2.2. Namų, kurių gyventojams išduodami gyventojų leidimai, sąrašą ir leidimų skaičių.  
3. Pripažinti netekusiu galios Vilniaus miesto savivaldybės tarybos 2005 m. liepos 20 d. sprendimą Nr. 1-881 „Dėl vietinės rinkliavos už naudojimąsi mokamomis transporto priemonių stovėjimo vietomis ir aikštelėmis nustatymo“. 

4. Nustatyti, kad šis sprendimas, išskyrus 2 punktą, įsigalioja nuo 2011 m. rugsėjo 1 d.

	Meras
	Artūras Zuokas


PATVIRTINTA

Vilniaus miesto savivaldybės tarybos
2011 m. liepos 13 d.

sprendimu Nr. 1-127
VIETINĖS Rinkliavos už naudojimąsi tarybos nustatytomis 

MOKAMOMIS vietomis automobiliams statyti 

N U O S T A T A I

I. Bendroji dalis

1. Vietinės rinkliavos už naudojimąsi Tarybos nustatytomis mokamomis vietomis automobiliams statyti nuostatai (toliau – nuostatai) parengti vadovaujantis Lietuvos Respublikos rinkliavų įstatymu.

2. Vietinė rinkliava už naudojimąsi Tarybos nustatytomis mokamomis vietomis automobiliams statyti (toliau – vietinė rinkliava) yra Vilniaus miesto savivaldybės tarybos (toliau – Taryba) sprendimu nustatyta privaloma įmoka automobilių valdytojams (vairuotojams), galiojanti Vilniaus miesto savivaldybės teritorijoje.

3. Vietinė rinkliava renkama tik nuostatų priede nustatytose vietinės rinkliavos zonose. Vietinės rinkliavos zona suprantama kaip zona, kurioje esančiose nustatytose vietose automobiliams statyti gali būti renkama toje zonoje Tarybos nustatyta vietinė rinkliava. 

4. Šios surinktos vietinės rinkliavos lėšos naudojamos Vilniaus miesto viešojo transporto, dviračių sistemai plėtoti, Tarybos nustatytoms mokamoms automobilių stovėjimo vietoms įrengti, prižiūrėti, vietinei rinkliavai administruoti. 

5. Vietinė rinkliava įskaitoma į Vilniaus miesto savivaldybės biudžetą.

6. Vietinę rinkliavą renka ir administruoja, vietinės rinkliavos mokėjimo kontrolę vykdo, automobilių stovėjimo bilietų automatų ir mokamas automobilių stovėjimo vietas žyminčių kelio ženklų įrengimą ir priežiūrą atlieka, leidimus statyti automobilius rezervuotose automobilių stovėjimo vietose, gyventojų leidimus ir elektra varomų automobilių leidimus išduoda, sutartis dėl automobilių stovėjimo vietos (-ų) rezervavimo sudaro Savivaldybės įmonė „Susisiekimo paslaugos“.

7. Vilniaus miesto savivaldybės administracijos direktoriaus nustatyta tvarka (sprendimu):

7.1. nustatomas mokamų automobilių stovėjimo vietų išdėstymas ir galiojimo laikas šių nuostatų priede nustatytose vietinės rinkliavos zonose;

7.2. atsižvelgiant į automobilių stovėjimo vietų poreikį, suteikiama teisė įmonėms, įstaigoms ir organizacijoms, užsienio valstybių ambasadoms ir konsulatams, valstybės biudžetinėms įstaigoms, Vilniaus miesto savivaldybės administracijai ir seniūnijoms rezervuoti automobilių stovėjimo vietas, tokia teisė nesuteikiama arba anksčiau suteikta teisė panaikinama, nustatomas rezervuotų automobilių stovėjimo vietų galiojimo laikas;

7.3. nustatomas namų, kurių gyventojams išduodami gyventojų leidimai, sąrašas ir leidimų kiekis, nagrinėjami gyventojų skundai dėl Savivaldybės įmonės „Susisiekimo paslaugos“ atsisakymo išduoti gyventojų leidimus;
7.4. atliekama automobilių stovėjimo vietų, kuriose renkama vietinė rinkliava, priežiūra (dangų remontas, valymas). Informaciją apie automobilių stovėjimo vietų būklę Savivaldybės administracijai teikia Savivaldybės įmonė „Susisiekimo paslaugos“.

8. Savivaldybės įmonei „Susisiekimo paslaugos“ kas mėnesį skiriama 50 proc. surinktos vietinės rinkliavos sumos šių nuostatų 6 punkte numatytoms funkcijoms vykdyti. 

9. Šiuos nuostatus tvirtina, juos keičia ir papildo Taryba.

II. VIETINĖS RINKLIAVOS DYDŽIAI

10.  Vietinė rinkliava renkama nacionaline valiuta – litais. 

11.  Vietinės rinkliavos dydis diferencijuojamas pagal vietinės rinkliavos zonas, nustatytas šių nuostatų priede.

12.  Nustatomi šie vietinių rinkliavų dydžiai pagal vietinės rinkliavos zonas:
12.1.  už automobilio stovėjimą kiekvienas dešimt minučių – 1 (vienas) Lt mėlynojoje zonoje;
12.2.  už automobilio stovėjimą kiekvienas dvidešimt minučių – 1 (vienas) Lt raudonojoje zonoje;
12.3.  už automobilio stovėjimą kiekvienas trisdešimt minučių – 1 (vienas) Lt geltonojoje zonoje;
12.4.  už automobilio stovėjimą kiekvieną valandą – 6 (šeši) Lt mėlynojoje zonoje, 3 (trys) Lt raudonojoje zonoje, 2 (du) Lt geltonojoje zonoje ir 1 (vienas) Lt žaliojoje zonoje;
12.5.  už automobilio stovėjimą rezervuotoje stovėjimo vietoje:
12.5.1. mėlynojoje zonoje – 700 (septyni šimtai) Lt per mėnesį;
12.5.2. raudonojoje zonoje – 500 (penki šimtai) Lt per mėnesį;
12.5.3. geltonojoje zonoje – 330 (trys šimtai trisdešimt) Lt per mėnesį;
12.5.4. žaliojoje zonoje – 170 (vienas šimtas septyniasdešimt) Lt per mėnesį;
12.5.5. baltojoje zonoje – 125 (vienas šimtas dvidešimt penki) Lt per mėnesį.
12.6. už automobilio valdytojo (vairuotojo), deklaravusio gyvenamąją vietą gyvenamojoje patalpoje, patenkančioje į Administracijos direktoriaus (įgalioto jo pavaduotojo) nustatytą sąrašą, ir turinčio Savivaldybės įmonės „Susisiekimo paslaugos“ išduotą leidimą (toliau – gyventojo leidimas), automobilio stovėjimą per metus gyventojo leidime nurodytoje vietoje – 15 (penkiolika) Lt;

12.7. už elektra varomo automobilio, pažymėto Savivaldybės įmonės „Susisiekimo paslaugos“ išduotu leidimu (toliau – elektromobilio leidimas), stovėjimą per metus – 15 (penkiolika) Lt.
13. Sumokėjus vietinę rinkliavą už stovėjimą žaliojoje zonoje, automobilį galima statyti tik žaliojoje zonoje; sumokėjus vietinę rinkliavą už stovėjimą geltonojoje zonoje, automobilį galima statyti geltonojoje ir žaliojoje zonose; sumokėjus vietinę rinkliavą už stovėjimą raudonojoje zonoje, automobilį galima statyti raudonojoje, geltonojoje ir žaliojoje zonose; sumokėjus vietinę rinkliavą už stovėjimą mėlynojoje zonoje, automobilį galima statyti mėlynojoje, raudonojoje, geltonojoje ir žaliojoje zonose;
III. VIETINĖS Rinkliavos mokėtojai 

14. Vietinės rinkliavos mokėtojai yra automobilių valdytojai (vairuotojai), kurie naudojasi Tarybos nustatytose vietinės rinkliavos zonose esančiomis mokamomis bei rezervuotomis vietomis automobiliams statyti.
15. Vietinė rinkliava, nurodyta šių nuostatų 12 punkte, netaikoma:
15.1. priešgaisrinės apsaugos ir gelbėjimo tarnybų, policijos, dujų tiekėjų avarinių tarnybų, greitosios medicinos ir medicinos pagalbos automobilių, pažymėtų skiriamaisiais ženklais ir specialiais šviesos arba specialiais šviesos ir garso signalais, valdytojams (vairuotojams), atliekantiems savo tarnybines funkcijas;
15.2. kitų avarinių, miesto gatves tiesiančių, miesto gatves, požemines komunikacijas bei pastatus remontuojančių ir prižiūrinčių tarnybų (įmonių ar bendrovių) specialių transporto priemonių, pažymėtų specialiais šviesos signalais, valdytojams (vairuotojams), atvykusiems likviduoti avarijų;
15.3. automobilių, pažymėtų neįgalių asmenų automobilių statymo kortele, valdytojams (vairuotojams);  
15.4. prie užsienio valstybių ambasadų ir konsulatų jų lėšomis nustatyta tvarka pažymėtose ne daugiau kaip 5 automobilių stovėjimo vietose;
15.5. Vilniaus miesto savivaldybės administracijos lėšomis nustatyta tvarka pažymėtose 5 – 15 m ilgio atkarpose prie Savivaldybės administracinio pastato ir seniūnijų buveinės vietos patalpų;
15.6. Vilniaus miesto savivaldybės organizuojamų renginių metu automobilių stovėjimo vietose, kurios renginių metu naudojamos kitoms reikmėms.
IV. VIETINĖS Rinkliavos mokėjimo tvarka
16. Nustatyto dydžio vietinė rinkliava mokama:
16.1. į bilietų automatus, įrengtus šalia mokamų automobilių stovėjimo vietų, grynais pinigais (monetomis) arba kortelėmis. Bilietų automatas išduoda bilietą, patvirtinantį vietinės rinkliavos sumokėjimą ir suteikiantį teisę automobilio valdytojui (vairuotojui) palikti automobilį stovėti mokamoje stovėjimo vietoje biliete nurodytą laiką;
16.2. naudojantis mobiliojo ryšio operatorių paslaugomis siunčiant trumpąsias žinutes. Sumokėjus vietinę rinkliavą trumpąja žinute, atsiunčiamas pranešimas automobilio valdytojui (vairuotojui) su nurodytu automobilio stovėjimo mokamoje vietoje laiku;
16.3. banko pavedimu (už naudojimąsi rezervuotomis automobilių stovėjimo vietomis);
16.4. Savivaldybės įmonės „Susisiekimo paslaugos“ padalinyje, administruojančiame vietinę rinkliavą, grynais pinigais (už gyventojo ir elektromobilio leidimą).

17. Vietinę rinkliavą automobilio valdytojas (vairuotojas) moka šia tvarka:
17.1. pastatęs automobilį mokamoje stovėjimo vietoje, privalo iš karto sumokėti vietinę rinkliavą į bilietų automatą arba siųsdamas trumpąją mobiliojo ryšio žinutę;
17.2. įsigijęs bilietą, iš karto privalo jį palikti automobilio viduje už priekinio stiklo ant prietaisų skydelio keleivio pusėje iš lauko gerai matomoje vietoje ta puse ir taip, kad būtų įskaitoma spausdinta stovėjimo data, laikas bei vietinės rinkliavos zonos pavadinimas;
17.3. naudojantis mobiliojo ryšio operatorių paslaugomis, šiai paslaugai skirtą lipduką su brūkšniniu kodu privalo pritvirtinti (užklijuoti) ant priekinio stiklo keleivio pusėje vidinėje apatinėje dalyje iš lauko gerai matomoje vietoje taip, kad būtų galima nuskenuoti brūkšninį kodą; 
17.4. pasibaigus apmokėtam stovėjimo laikui, privalo nedelsdamas papildomai sumokėti nustatytą vietinę rinkliavą arba išvykti iš mokamos stovėjimo vietos. Bilietą, patvirtinantį papildomą apmokėjimą, privalo palikti automobilyje nuostatų 17.2 punkte nustatyta tvarka;
17.5. gyventojo leidimą, suteikiantį teisę statyti automobilį mokamoje stovėjimo vietoje leidime nurodytu adresu iki nurodytos datos, elektromobilio leidimą, suteikiantį teisę statyti elektra varomą automobilį mokamoje stovėjimo vietoje iki leidime nurodytos datos, privalo pritvirtinti (užklijuoti) ant priekinio stiklo keleivio pusėje vidinėje apatinėje dalyje iš lauko gerai matomoje vietoje taip, kad ant leidimo spausdinta informacija būtų gerai įskaitoma iš lauko;
17.6. leidimą, suteikiantį teisę statyti automobilį rezervuotoje stovėjimo vietoje leidime nurodytu adresu iki nurodytos datos, privalo pritvirtinti (užklijuoti) ant priekinio stiklo keleivio pusėje vidinėje apatinėje dalyje iš lauko gerai matomoje vietoje taip, kad ant leidimo spausdinta informacija būtų gerai įskaitoma iš lauko;
17.7. neįgalių asmenų automobilių statymo kortelę palikti automobilio viduje už priekinio stiklo ant prietaisų skydelio keleivio pusėje iš lauko gerai matomoje vietoje ta puse, kurioje atspausdintas kortelės numeris ir galiojimo data;
17.8. jei automobilis užima daugiau nei vieną automobilių stovėjimo vietą, turi sumokėti vietinę rinkliavą už visas užimamas vietas. 
18. Sumokėta vietinė rinkliava nesuteikia teisės statyti automobilį draudžiamųjų kelio ženklų galiojimo zonoje ar kitaip nesilaikyti Kelių eismo taisyklių. 
V. AUTOMOBILIŲ stovėjimo vietų rezervavimas

19. Automobilių stovėjimo vietos rezervuojamos įmonėms, įstaigoms ir organizacijoms, užsienio valstybių ambasadoms ir konsulatams, valstybės biudžetinėms įstaigoms, Vilniaus miesto savivaldybės administracijai ir seniūnijoms (toliau – asmuo) prie jų buveinės (veiklos) vietų.
20. Automobilių stovėjimo vietos rezervuojamos šia tvarka:
20.1. automobilių stovėjimo vietos rezervuojamos ne arčiau kaip 15 metrų nuo Savivaldybės įmonės „Susisiekimo paslaugos“ eksploatuojamo bilietų automato;
20.2. asmenys, savo lėšomis įrengę automobilių stovėjimo vietas už jų valdomo sklypo ribų ir jas perdavę Vilniaus miesto savivaldybės administracijai, turi teisę jų prašymu tam tikrą laiką neatlygintinai rezervuoti automobilių stovėjimo vietas. Neatlygintiną automobilių stovėjimo vietų rezervavimo terminą nustato Savivaldybės administracijos direktorius (jo įgaliotas Administracijos direktoriaus pavaduotojas) įvertinęs automobilių stovėjimo vietoms įrengti panaudotų lėšų ir nustatytos automobilių stovėjimo vietų vietinės rinkliavos santykį. Neatlygintinas automobilių stovėjimo vietų rezervavimo terminas pradedamas skaičiuoti nuo įrengtų automobilių stovėjimo vietų perdavimo Vilniaus miesto savivaldybės administracijai dienos (perdavimo – priėmimo akto pasirašymo);
20.3. Savivaldybės įmonė „Susisiekimo paslaugos“ sudaro su asmeniu, pageidaujančiu ir turinčiu teisę rezervuoti stovėjimo vietą sutartį dėl automobilių stovėjimo vietos (-ų) rezervavimo;
20.4. leidimas galioja nuo 1 (vieno) iki 12 (dvylikos) mėnesių;
20.5. leidimo pirmoje pusėje nurodoma asmens pavadinimas, leidimo galiojimo vieta, laikas, leidimo numeris;
20.6. leidimas tvirtinamas (klijuojamas) šių nuostatų 17.6 punkte nustatyta tvarka;
20.7. išduotas leidimas suteikia teisę statyti automobilį tik leidime nurodytoje vietoje;
20.8. rezervuotos automobilių stovėjimo vietos žymimos pagal nustatyta tvarka parengtą ir suderintą eismo organizavimo schemą. Kelio ženklai, važiuojamosios dalies ženklinimas ir kitos techninės eismo reguliavimo priemonės įrengiami ir išmontuojami asmenų, kuriems suteikta teisė rezervuoti automobilių stovėjimo vietą (-as), lėšomis.
VI. GYVENTOJŲ LEIDIMŲ išdavimAS ir naudojimAS

21. Gyventojo leidimą statyti automobilį mokamose automobilių stovėjimo vietose išduoda Savivaldybės įmonė „Susisiekimo paslaugos“ automobilio valdytojui (vairuotojui), pateikusiam:
21.1. užpildytą nustatytos formos prašymą;
21.2. asmens tapatybės dokumentą; 
21.3. leidimą gyventi su žyma apie įregistravimą (arba LR įstatymų ir kitų teisės aktų nustatyta tvarka išduotą pažymą dėl asmens deklaruotos gyvenamosios vietos) name, įtrauktame į nustatytą sąrašą;
21.4. automobilio registracijos liudijimą; 
21.5. vairuotojo pažymėjimą; 
21.6. dokumentą, patvirtinantį Tarybos nustatytos vietinės rinkliavos sumokėjimą.
22. Gyventojo leidimo pirmoje pusėje nurodoma automobilio markė, modelis, valstybinis numeris, leidimo galiojimo vieta, laikas, leidimo numeris. Gyventojo leidimo galiojimo vieta yra automobilio stovėjimo vieta prie namo, kuriame asmuo deklaravo (registravo laikiną) gyvenamąją vietą. Jei prie namo, kuriame asmuo deklaravo gyvenamąją vietą, draudžiamas automobilių statymas, gyventojo leidimo galiojimo vieta yra artimiausia nuo jo gyvenamosios vietos pastato mokama (nerezervuota)  automobilių stovėjimo vieta.  
23. Gyventojo leidimas tvirtinamas (klijuojamas) šių nuostatų 17.5 punkte nustatyta tvarka.
24. Gyventojo leidimas išduodamas tik vienam asmeniui ir tik vienam automobiliui. Jei tame pačiame daugiabučio namo bute (ar vieno buto name) gyvenamąją vietą yra deklaravęs daugiau kaip vienas asmuo, gyventojo leidimas išduodamas tik vienam asmeniui, asmenų, deklaravusių tą pačią gyvenamąją vietą, bendru sutarimu.
25. Vieta gyventojo automobiliui nėra rezervuojama.
26. Gyventojo leidimas gali būti panaikinamas, jei jis netinkamai naudojamas ar po jo išdavimo pasikeitė sąlygos, kuriomis remiantis gyventojo leidimas buvo išduotas; apie gyventojo leidimo panaikinimą Savivaldybės įmonė „Susisiekimo paslaugos“ leidimą gavusį asmenį informuoja raštu jo prašyme nurodytu adresu ne vėliau kaip kitą darbo dieną po leidimo panaikinimo.
27. Pasikeitus automobiliui, jo valstybiniam numeriui ar kitu tikslu norint pakeisti gyventojo leidimą, naujas gyventojo leidimas išduodamas automobilio valdytojui (vairuotojui), pristačiusiam senąjį gyventojo leidimą.  Į rinkliavos už naujo leidimo išdavimą dydį įskaitoma rinkliavos sumos dalis, proporcinga senojo, bet nepasibaigusio leidimo galiojimo terminui. 
28. Savivaldybės įmonė „Susisiekimo paslaugos“ turi išduoti gyventojo leidimą arba motyvuotai atsisakyti jį išduoti per 5 darbo dienas nuo prašymo išduoti gyventojo leidimą gavimo.
29. Automobilių valdytojai (vairuotojai) Savivaldybės įmonės „Susisiekimo paslaugos“ atsisakymą išduoti gyventojo leidimą gali apskųsti Vilniaus miesto savivaldybės administracijai ne vėliau kaip per 20 darbo dienų nuo atsisakymo išduoti leidimą gavimo dienos. Šiai patenkinus automobilio valdytojo (vairuotojo) skundą dėl atsisakymo išduoti gyventojo leidimą, Savivaldybės įmonė „Susisiekimo paslaugos“ privalo išduoti gyventojo leidimą ne vėliau kaip per 5 darbo dienas nuo kartotinio automobilio valdytojo (vairuotojo) prašymo gavimo dienos.
VII. ELEKTROMOBILIŲ LEIDIMŲ IŠDAVIMAS IR NAUDOJIMAS

30. Elektromobilio leidimą statyti automobilį mokamose automobilių stovėjimo vietose laikotarpiui nuo 1 iki 12 mėn. išduoda Savivaldybės įmonė „Susisiekimo paslaugos“ automobilio valdytojui (vairuotojui), nustatyta tvarka įregistravusiam automobilį ir pateikusiam:
30.1. užpildytą nustatytos formos prašymą;

30.2. automobilio registracijos liudijimą; 

30.3. vairuotojo pažymėjimą; 

30.4. dokumentą, patvirtinantį Tarybos nustatytos vietinės rinkliavos sumokėjimą.

31. Elektromobilio leidimas išduodamas tik elektra įkraunamo ir varomo automobilio valdytojui (vairuotojui) (neišduodamas hibridinių automobilių valdytojams (vairuotojams).
32. Elektromobilio leidimo pirmoje pusėje nurodoma automobilio markė, modelis, valstybinis numeris, leidimo galiojimo laikas, leidimo numeris. Leidimas suteikia teisę statyti automobilį mokamose automobilių stovėjimo vietose.

33. Elektromobilio leidimas tvirtinamas (klijuojamas) šių nuostatų 17.5 punkte nustatyta tvarka.

VIII. VIETINĖS RINKLIAVOS GRĄŽINIMAS

34. Vietinė rinkliava, paimta pažeidžiant šiuos nuostatus, grąžinama ne vėliau kaip per 5 darbo dienas nuo tokio pažeidimo paaiškėjimo dienos.

35. Panaikinus gyventojo leidimą, vietinė rinkliava negrąžinama.

IX. ATSAKOMYBĖ UŽ VIETINĖS RINKLIAVOS MOKĖJIMO TVARKOS 
PAŽEIDIMUS

36.  Automobilio valdytojas (vairuotojas), padaręs šiuose nuostatuose numatytos vietinės rinkliavos mokėjimo tvarkos pažeidimus, atsako Administracinių teisės pažeidimų kodekso, kitų teisės aktų bei šių nuostatų nustatyta tvarka.

37.  Šiuose nuostatuose nustatytos vietinės rinkliavos mokėjimo tvarkos pažeidimai užfiksuojami darant jų nuotraukas arba stacionariomis ar mobiliosiomis teisės pažeidimų fiksavimo sistemomis.

38.  Savivaldybės įmonė „Susisiekimo paslaugos“ vietinės rinkliavos nepriemokos administravimo tikslais nuostatų 37 punkte nurodytu būdu užfiksuoja vietinės rinkliavos mokėjimo tvarkos pažeidimus.

39.  Savivaldybės vykdomosios institucijos vardu administracinių teisės pažeidimų bylas nagrinėja ir administracines nuobaudas už vietinės rinkliavos mokėjimo tvarkos pažeidimus skiria Vilniaus miesto savivaldybės administracijos direktoriaus įgalioti Savivaldybės administracijos departamentų, skyrių, poskyrių vadovai, jų pavaduotojai ir vyriausieji specialistai.

X. BAIGIAMOSIOS NUOSTATOS

40. Vietinės rinkliavos administravimo veiksmai, nereglamentuoti šiuose nuostatuose, atliekami vadovaujantis Lietuvos Respublikos įstatymais bei kitais vietinės rinkliavos administravimo tvarką reglamentuojančiais teisės aktais.

41. Vietinės rinkliavos administravimą kontroliuoja Valstybės kontrolė 
ir Savivaldybės kontrolierius.

___________________________

Vietinės rinkliavos už naudojimąsi Tarybos nustatytomis mokamomis vietomis automobiliams statyti nuostatų

priedas 

VIETINĖS RINKLIAVOS ZONŲ, KURIOSE NUSTATYTA VIETINĖ RINKLIAVA 

UŽ NAUDOJIMĄSI TARYBOS NUSTATYTOMIS MOKAMOMIS VIETOMIS AUTOMOBILIAMS STATYTI, RIBOS

1. Mėlynoji zona. Jos ribos eina:

1.1. Vokiečių, Didžiąja, Aušros Vartų (iki Bazilijonų gatvės) gatvėmis. Šios gatvės yra mėlynojoje zonoje;

1.2. Šventaragio gatve (kartu su automobilių stovėjimo aikštele). Ši gatvė yra mėlynojoje zonoje.

2. Raudonoji zona. Jos ribos eina Latako, Rusų, Maironio, Barboros Radvilaitės, Šventaragio, T. Vrublevskio, Žygimantų, A. Goštauto, Vašingtono aikšte, J. Tumo-Vaižganto, Gedimino prospektu, V. Kudirkos, Pamėnkalnio, Pylimo, Ligoninės, Rūdninkų, Visų Šventųjų, Karmelitų, Etmonų, Aušros Vartų, Pasažo skersgatviu, Aušros Vartų, Didžiąja, Savičiaus, Didžiąja, Pilies, Bokšto gatvėmis. Šios gatvės yra raudonojoje zonoje (išskyrus mėlynojoje zonoje esančias gatves).

3. Geltonoji zona. Jos ribos eina:

3.1. V. Kudirkos (nuo Pamėnkalnio gatvės), J. Tumo-Vaižganto, Vašingtono aikšte, A. Goštauto, Geležinio Vilko, Pakalnės, Aludarių, Pakalnės, J. Jasinskio (iki V. Kudirkos gatvės) gatvėmis. Šios gatvės yra geltonojoje zonoje (išskyrus raudonojoje zonoje esančias gatves);

3.2. V. Kudirkos (nuo Pamėnkalnio gatvės), J. Basanavičiaus, Algirdo, Naugarduko, Vingrių, Pylimo, Plačiąja, Raugyklos, Kauno, Šv. Stepono, Geležinkelio, Aušros Vartų, M. Daukšos, Žiupronių, Subačiaus, Zarasų, Olandų, Krivių, Užupio, Malūnų, Maironio, Rusų, Latako, Bokšto, Pilies, Didžiąja, Etmonų, Karmelitų, Visų Šventųjų, Ligoninės, Pylimo, Pamėnkalnio (iki V. Kudirkos gatvės) gatvėmis. Šios gatvės yra geltonojoje zonoje (išskyrus mėlynojoje ir raudonojoje zonose esančias gatves);

3.3. Neries krantine nuo Geležinio Vilko gatvės, toliau – Žvejų, Olimpiečių, Tuskulėnų, Žalgirio, Kalvarijų, Lvovo, Linkmenų gatvėmis, Konstitucijos prospektu, Geležinio Vilko (iki Upės gatvės) gatvėmis. Šios gatvės yra geltonojoje zonoje;

3.4. Santariškių (nuo Žaliųjų Ežerų iki J. Tallat-Kelpšos gatvės). Ši gatvė yra geltonojoje zonoje.

4. Žalioji zona. Jos ribos eina J. Jasinskio (nuo V. Kudirkos gatvės), Pakalnės, Aludarių, Pakalnės, Geležinio Vilko, V. Pietario, Žemaitės, Kauno, Raugyklos, Plačiąja, Pylimo, Vingrių, Naugarduko, Algirdo, J. Basanavičiaus, V. Kudirkos gatvėmis (iki Pamėnkalnio gatvės). Šios gatvės yra žaliojoje zonoje (išskyrus geltonojoje zonoje esančias gatves).

5. Baltoji zona yra visa kita Vilniaus miesto teritorija, išskyrus mėlynosios, raudonosios, geltonosios ir žaliosios zonų teritorijas.

6. Visos vietinės rinkliavos zonos, išskyrus baltąją zoną, nurodytos žemiau pateikiamoje Vilniaus miesto vietinės rinkliavos zonų schemoje.


